ELŐTERJESZTÉS

**a polgármester 2021. május 27.-én meghozandó döntéséhez**

Tárgy: Beszámoló Polgár Város Önkormányzata 2020. évi költségvetésének teljesítéséről

Előterjesztő : Dr. Sivák Anita jegyző

Készítette: Csépányiné Bartók Margit irodavezető

Léka Gyuláné vezető főtanácsos

Ikt. szám: I/ 5891-6 /2021.

Melléklet: 2020. évi zárszámadási rendelet és mellékletei

Tisztelt Polgármester Úr!

Az önkormányzat gazdálkodásának jogi keretei az Államháztartásról szóló 2011. évi CXCV. törvény, a Magyarország 2020. évi központi költségvetéséről szóló 2019. évi L.törvény határozta meg. Polgár Város Önkormányzatának 2020. évi költségvetéséről szóló 3/2020. (II.21.) Kt rendelete az önkormányzat 2020. évi összesített költségvetésének kiadási és bevételi fő összegét **3.259.570.897 Ft-**banállapította meg. Az előirányzatok 4 alkalommal történő módosításáról szóló helyi rendeletek alapján a költségvetés kiadási és bevételi fő összegét **3.325.421.046** Ft-ra változott.

A 2020. évi költségvetés végrehajtását az önkormányzat a Polgármesteri Hivatallal együtt 2 önállóan működő és gazdálkodó és 3 önállóan működő intézményen keresztül biztosította. Önállóan működő és gazdálkodó intézményként látta el feladatát a Városgondnokság, amely alaptevékenységét tekintve városgazdálkodási tevékenységet, valamint a Polgármesteri Hivatal, amely igazgatási tevékenységet végez.

A Napsugár Óvoda és Bölcsőde nevelési-oktatási feladatot, a Polgári Szolgáltató Központ szociális feladatot lát el, ezen intézmények, valamint a Polgári Roma Nemzetiségi Önkormányzat pénzügyi-gazdálkodási feladatait, a Polgármesteri Hivatal gazdasági szervezete végzi.

A Városgondnokság az önállóan működő intézmények közül a művelődési tevékenységet végző Ady Endre Művelődési Központ és Könyvtár gazdálkodási feladatait is ellátta.

1. **Feladatellátás alakulása**

**Polgármesteri Hivatal**

A Képviselő-testület döntése értelmében a Polgári Polgármesteri Hivatal működése 2020. évben 23 fővel volt biztosított. Ezen belül az általános igazgatási, műszaki, szervezési feladatokat - az irodavezetőket is beleértve – 11 fő, a pénzügyi és gazdálkodási feladatokat 8 fő, az adóügyi feladatokat 3 fő, a közterület felügyeletet 1 fő látta el.

2020. III. negyedévében 1 fő köztisztviselő, pénzügyi előadó élt a nőket 40 éves munkaviszony után megillető nyugdíjba vonulás lehetőségével. A Pénzügyi Irodán 1 fő köztisztviselő GYES-en volt, ez év szeptemberében munkába állt. Az álláshely határozott idejű munkaszerződéssel kerül 2020. március 1-től került betöltésre, a GYES-en lévő munkatárs szabadság igénybevétele megkezdésének időpontjáig.

A Hivatalban 1 fő volt a GINOP-os pályázat keretében foglalkoztatott munkavállaló, ehhez kapcsolódóan továbbfoglalkoztatási kötelezettség állt fenn 2020. március 7.-ig. Ezt követően nem volt bértámogatott foglalkoztatás a Hivatalnál. A költségvetési szervnél egész évben 2 fő megváltozott munkaképességű munkavállalót foglalkoztattak.

**Ady Endre Művelődési Központ és Könyvtár**

Az Ady Endre Művelődési Központ és Könyvtár közművelődési intézményegységében 3 fő művelődés- szervező, 1 fő ügyviteli alkalmazott és 1 fő takarító munkatárs dolgozott. A Könyvtári egységben, a szakfeladatokat 1 fő könyvtáros, 1 fő könyvtáros asszisztens, valamint 1 fő takarító végezte el a feladatát. Jubileumi jutalomra 1 dolgozó a 25 év szolgálati időre tekintettel 2 havi illetménynek megfelelő juttatásban részesült. Aki a nők 40 éves szolgálati idejére tekintettel 2020. november 30-val nyugdíjba vonult.

Az intézmény dolgozóinak a jogviszonya 2020. november 1-től kormányzati döntés következtében átalakult közalkalmazotti jogviszonyból Munka törvénykönyve hatálya alá tartozó munkaviszonnyá.

Az intézményben folyó munkát 2020. március 1-től 4,08 fő hosszú távú közfoglalkoztatásban lévő munkatárs segítette. Ebből az önkormányzat támogatásával 3 fő takarító, 1 fő intézményi portás és november 1-től plusz 1 fő egyéb, máshová nem sorolható egyszerű szolgáltatási és szállítmányozó került foglalkoztatásra.

**Polgári Szociális Központ**

A szociális alapszolgáltatások körébe tartozó feladatait az intézmény 2020. évben változatlan formában biztosította. Kötelezően ellátandó feladatként az Idősek nappali ellátását, Házi segítségnyújtást, Család- és Gyermekjóléti szolgáltatást, Szociális étkeztetést és nem kötelező feladatként pedig továbbra is működtette a Támogató szolgáltatást.

A Polgári Szociális Központ 2020. évi engedélyezett létszáma 35 fő, melyből 31 fő közalkalmazott és 4 fő közfoglalkoztatott. 2020. évben közalkalmazottak esetében az átlagos statisztikai létszám 30 fő. Az átlaglétszám alakulását nagymértékben befolyásolta, hogy több munkavállaló táppénzes állományban volt a járvány miatt, illetve a Család-és Gyermekjóléti szolgálat családsegítő munkatársa 2020.09.30. napjával nyugdíjba vonult.

Az intézménynél a hosszú távú közfoglalkoztatási program 2020. február 29. napjáig 4 fő foglalkoztatásával történt 70 %-os támogatással. 2020. március 1. napjától 4 fő intézményi kisegítő és takarító foglalkoztatását biztosította a program 70 %-os támogatással 2020. október 31. napjáig, majd 2020. november 1. napjától 100 %-os támogatással folytatódott a program.

**Városgondnokság**

Az intézmény engedélyezett létszáma 42 fő, 3 fő a megváltozott munkaképességű munkavállaló és 8 fő a közfoglalkoztatottak az átlagos statisztikai állományi létszáma.

2020. december 31-vel munkajogi állományi létszám közalkalmazotti jogviszonyban 38 főt foglalkoztattak, 3 fő megváltozott munkaképességű dolgozót alkalmaztak, közfoglalkoztatott létszámuk pedig 25 fővel teljesült. Az engedélyezett létszám és a tényadatok közti eltérés oka, hogy közalkalmazotti állományból 4 álláshely nem volt betöltve december 31-én (2 szakács, 1 adminisztrátor, 1 fő konyha és fürdővezető).

**Napsugár Óvoda és Bölcsőde**

A Napsugár Óvoda és Bölcsőde 2020. január 1-i dolgozói létszáma 55 fő volt:

- 47 fő közalkalmazott, ebből tartósan távol lévő dolgozók: gyesen volt 2 fő óvodapedagógus, GYED-en volt 1 fő kisgyermeknevelő, CSED-en volt 1 fő pedagógiai asszisztens,

- 2 fő rehabilitált munkavállaló,

- 6 fő közfoglalkoztatott.

2020. január 1-től tervezésre került a háromévenkénti kötelező soros lépés 9 fő óvodapedagógus, 2 fő kisgyermeknevelő, 7 fő nevelő és oktató munkát segítő alkalmazott és 1 fő technikai dolgozó esetében. Minimálbéremelésre 29 fő közalkalmazott és 2 fő rehabilitációs alkalmazott volt jogosult.

Sikeres minősítő eljárás következtében 1 fő óvodapedagógus Ped I besorolásból Ped II besorolásba lépett 2020. január elsejétől.

Közalkalmazotti jogviszonya alapján 2020-ban 1 fő óvodapedagógus 40 éves jubileumi jutalomban részesült.

A 2020-as évben természetes létszámfogyásból adódó személyi változások: 2 fő óvodapedagógus rendelkezett 40 év szolgálati idővel, és élt a nyugdíjra való jogosultság igénybevételével. A megüresedett álláshelyek betöltésre kerültek pedagógiai asszisztens munkakörben foglalkoztatott dolgozókkal.

*Gyermeklétszám alakulása*

Az óvodai gyermeklétszám 2020. év első 8 hónapban 267 fő volt, az óvodai csoportok átlagban 24 fős létszámmal működtek. Az év utolsó 4 hónapjában 252 fő gyermeklétszámmal átlag 23 fős óvodai csoportok működtek. Felmentést kapott 3 fő.

Bölcsődei gondozásban – figyelembe véve a hiányzásokat, valamint az év során a gyermekek személyében bekövetkezett változásokat – átlagosan 14 fő részesült.

1. **Bevételek és kiadások alakulása**

**Városgondnokság**

|  |  |  |  |  |
| --- | --- | --- | --- | --- |
|  | Eredeti előirányzat | Módosított előirányzat | Teljesítés | Teljesítés  %-a |
| Bevétel | 348.936.438,- Ft | 360.793.916,- Ft | 342.599.904,- Ft | 94,96 % |
| Kiadás | 348.936.438,- Ft | 360.793.916,- Ft | 342.200.925,- Ft | 94,85 % |

Az intézmény saját bevételét 16.351.594 Ft-tal alulteljesítette. A Piac bevételét a módosított előirányzathoz képest alulteljesítette az intézmény, elmaradás 69.228 Ft, ennek megfelelően 94,67 %-os teljesítéssel zárta az évet. Oka a COVID-19 vírushelyzet első és második hulláma is hatással volt a piaci árusokra, ennek következtében a vevőkre is.

Lakó és nem lakó ingatlanok bérbeadásából származó bevétel 1.138.694 Ft-tal elmaradt a tervezetthez képest, a teljesítés százaléka 87,61%, ennek oka az, hogy 2020. évben az intézmény székhelye zárva tartott, így nem sikerült bérbe adni a Városgondnokság ebédlőjét, rendezvények (esküvők, ballagások, temetési összejövetelek) lebonyolítására.

A szennyvízszippantó 150.942 Ft-tal túlteljesítette az éves tervet, tervteljesítési mutató 104,87 %, oka a tervezettnél magasabb igénybevétel.

A nyilvános illemhely üzemeltetése elmaradt az eredeti tervhez képest 19.923 Ft-tal, tervteljesítési mutató 60,15 %.

A Renault teherautó bevételei az előirányzathoz viszonyítva 92.001 Ft-tal elmaradtak. Ennek, oka, hogy a teherautót ebben az évben a belterületi utak kátyúzásához és felújításához nem vette igénybe a vállalkozó. Egyéb külső megrendelés nem érkezett a járművek igénybevétele vonatkozásában.

A JCB munkagép bevétele 983.628 Ft-tal meghaladta a tervezett összeget, ennek oka az hogy a HBVSZ Zrt. több alkalommal bérbe vette a munkagépet a vízhálózat hibaelhárítására (csőtörés), tervteljesítési mutató 198,36 %. A Műhely tevékenységen tervezett bevétel szintén elmaradással zárta az évet.

A strandfürdő bevétele is elmaradt a tervhez képest 115.145 Ft-tal, tervteljesítési mutató 99,03 %, a vendégforgalom nem érte el a tervezett létszámot, a nyitás a COVID-19 vírushelyzet következtében bizonytalan volt, és későbbre tolódott. A fürdő üzemeltetéséhez kapcsolódóan sokkal szigorúbb hatósági követelményeket írt elő a Népegészségügyi Hivatal, melynek csak jelentős nehézségek árán tudott az intézmény megfelelni.

A kemping igénybevétele szintén elmaradt a tervadatokhoz viszonyítva 309.120 Ft-os tervteljesítési mutató 79,6 %, oka a kevesebb igénybevétel és a későbbi nyitás.

Az óvodai és bölcsődei étkezők ellátási díjbevétele gyermekétkezők esetében 417.596 Ft-tal elmaradt a tervezettől, oka, hogy az óvodában a COVID-19 vírushelyzet miatt a bezárás időszakában fizetős szülők nem kérték a gyermekeik részére az óvodai étkezést. A vendégétkezők térítési díjbevétele 40,46 %-os teljesítés mellett zárta az évet, elmaradás 2.378.408 Ft, mely szintén a koronavírus negatív hatása, ezzel szemben a kiadási oldalon is van megtakarítás, hiszen a nyersanyagköltség ezen esetekben nem jelentkezik.

Az iskolai étkezési térítési díj bevétel gyermek étkezők tekintetében 2.696.295 Ft-tal, gimnáziumi tanulók esetében 193.748 Ft-tal elmaradt az eredetileg betervezett elirányzattól. A vendég étkezőket figyelembe véve az elmaradt étkezési térítési díjbevétel 945.968 Ft. Ennek a konyhának bevételi elmaradása is a vírushelyzet negatív hatása. Az iskola konyha feladata a tanév közbeni ellátás mellett a szünidei gyermekétkeztetés biztosítása is, mely 100 %-ban finanszírozásra kerül. A szünetek időszakában 146 gyermek számára biztosítottak napi egyszeri meleg étkezést.

A szociálisan rászoruló étkezők szolgáltatási díjbevétele 6.497.021 Ft-tal elmaradt a tervezetthez képest, mivel éves szinten csökkent az étkezést igénybevők száma, mutató 87,37 %. A szociális konyhán a vendég étkezők térítési díja a tervekhez képest 8.939 Ft-tal túlteljesítette a tervezett összeget, tervteljesítési mutató 100,82 %. A kiszámlázott általános forgalmi adó teljesítése 3.599.122 Ft-tal elmaradt a tervezettől, oka az adóköteles bevételek elmaradása.

A működési célú támogatásértékű bevétel elkülönített állami pénzalaptól a módosított előirányzathoz képest 1.807.261 Ft-tal tér el, ennek oka az, hogy az év folyamán több dolgozó táppénzes állományba került, melynek összegét a Munkaügyi központ nem finanszírozza le, illetve a közfoglalkoztatotti állomány nagymértékű fluktuációja miatt, az álláshelyeket a megüresedést követően azonnal nem sikerült betölteni.

A személyi juttatás és járulékainak eredeti előirányzata 129.231.330 Ft, módosított előirányzat: 138.575.228 Ft, a teljesítés: 135.571.847 Ft, eltérés: 3.003.381 Ft, tervteljesítési mutató: 97,83 %, A bérmegtakarítás egyrészt a huzamosabb idejű táppénzekből, a közfoglalkoztatottak nagymértékű fluktuációjából, másrészt a közalkalmazotti betöltetlen álláshelyek bérmegtakarítási összegéből keletkezett.

A járulékok eredeti előirányzata 22.366.010 Ft, módosított előirányzat: 21.913.392 Ft a teljesítés: 21.282.384 Ft, eltérés: 631.008 Ft, tervteljesítési mutató: 97,12 %.

Az elvégzendő karbantartási feladatokhoz a költségvetésben céltartalék keretében elkülönített 9.300.000 Ft áll rendelkezésre, melynek az éves igénybevételét a 11.sz. táblázat részletesen tartalmazza.

Dologi kiadásaikat 14.732.871 Ft-tal alulteljesítette az intézmény a tervhez képest, tervteljesítési mutató 92,49 %.

Közüzemi díjak költségei között a villamos energia szolgáltatási díja a módosított előirányzathoz képest 141.754 Ft megtakarítással zárta az évet, mutató 97,51 %.

A gázenergia díjak során ebben az évben a kapacitásdíj nagymértékben megnövelte a kiadásokat, így a módosított előirányzathoz képest is túlteljesítette a tervet 334.370 Ft-tal.

A víz-és csatornadíj kiadás soron a fürdő vízelfolyása miatt módosítani kellett az előirányzatot 2.527.567 Ft-tal.

Élelmiszer kiadásokra fordított eredeti ei.: 84.371.640Ft, módosított ei.: 76.730.000Ft teljesítés 68.329.454 Ft, oka az étkezők (gyermek –óvodás,iskolás-, szociális, és vendég) nem a tervezettek szerint vették igénybe az szolgáltatást.

A hajtó-és kenőanyag kiadás alulteljesítéssel zárta az évet 686.271Ft, (mutató: 86,65 %). Oka a RENAULT tehergépjárműre betervezett üzemanyag felhasználás elmaradása.

Tisztítószer beszerzésnél az eredeti előirányzatát meghaladta 1.404.444 Ft-tal , oka a konyháknál, piac, fürdő és kemping területen a vírushelyzet miatt fokozott fertőtlenítés, mutató 146,74 %.

Informatikai szolgáltatás igénybevétele a tervezett módon valósult meg.

Az üzemeltetési anyagokra betervezett összeg elmaradt az előirányzathoz képest 2.871.769,-Ft-tal, oka az hogy az utakra betervezett síktalanító anyag megvásárlása az enyhe időjárás miatt nem volt indokolt, és a gépjárművekre (Renault, JCB munkagép) betervezett javítási, karbantartási anyagok sem a terveknek megfelelően valósultak meg.

A kiadások függvényében a működési célú előzetesen felszámított áfa fizetési kötelezettség is elmarad tervektől, oka a kiadás megtakarítás.

Összességében megállapítható, bár az intézmény és telephelyei egész évben nyitva voltak, a vírus kialakulása azonban nagyon nagy hatással volt az intézmény költségvetésének teljesítésére.

**Ady Endre Művelődési Központ és Könyvtár**

adatok Ft-ban

|  |  |  |  |  |
| --- | --- | --- | --- | --- |
|  | Eredeti előirányzat Ft | Módosított előirányzat Ft | Teljesítés Ft | Teljesítés %-a |
| Bevétel | 63.415.548 | 59.826.134 | 53.423.738 | 89,30 % |
| Kiadás | 63.415.548 | 59.826.134 | 51.115.040 | 85,44 % |

Az intézmény tervezett bevétele 89,30 %-ra teljesült a módosított előirányzathoz viszonyítva. Az önkormányzati támogatás 88,78% azaz 43.375.448 Ft, a fel nem használt önkormányzati támogatás 5.479.080 Ft.

A 2020-as évre tervezett feladatok jelentős részének végrehajtását elsősorban a COVID-19 vírus okozta világjárványból adódó korlátozások határozták meg. A járványhelyzet miatt kihirdetett veszélyhelyzetben elmaradtak a városi nagyrendezvények, és már 2020. március 16-án be kellett zárni az intézmény a nyilvánosság számára, mind a művelődési központ és a könyvtár tevékenység tekintetében. Nem lehetett megtartani a város lakosságának szóló kulturális, rekreációs és szabadidős rendezvényeinket, ill. a művelődő és amatőr művészeti közösségeink próbáit, fellépéseit. Ebből adódóan elmaradtak az ezekhez kapcsolódóan tervezett bevételek is.

A működési célú támogatásértékű bevétel állami pénzalapoktól történő teljesítése 93,33%, azaz 4.327.624 Ft. Közfoglalkoztatási támogatás teljesítése 3.205.252 Ft és TOP pályázatra 1.122.372 Ft támogatást kapott az intézmény.

Az Emberi Erőforrások Minisztériumához „Gyerek Táncház Polgáron” és „Polgári Roma Hagyományőrző Zene és Táncegyüttes” működésének támogatására benyújtott pályázatokon összesen 2.800.000 Ft összegű vissza nem térítendő támogatást nyert az intézmény 2019, és 2020 évben, melyből 1.223.000 Ft kötelezettséggel terhelt maradvány címén áthúzódik 2021. évre.

A működési bevételek 2020. évben 87,87 %-ban teljesültek. Terembérleti díjakra tervezett bevétel 85,59 %-ban teljesült 2.383.713Ft összegben.

Személyi juttatások: eredeti ei.: 27.277.273 Ft, módosított ei.: 30.939.743 Ft, teljesítés: 29.797.157 Ft, teljesítés %-a: 96,31 %

TOP pályázat keretén belül 1 főt foglalkoztattak 1.263.85 Ft a bérjellegű kiadásra fordított összeg, a dolgozó szintén nagy segítséget jelentett az intézmény feladatainak ellátásában. GINOP pályázat keretén belül 2020 év első 3 hónapjában 471.000 Ft a bérjellegű kiadásra fordított összeg. Év közben előirányzat módosításként az alkalmazottak 2020. évi kompenzációjára, valamint a közművelődési és a közgyűjteményi területen foglalkoztatott közalkalmazottak kulturális illetmény pótlékára szóló támogatás került módosításra.

A 1.142.586 Ft összegű bérmegtakarítás a táppénzes állományban lévő munkavállalók fel nem használt munkabéréből, a kötelező továbbképzésre fel nem használt összegből és a külső személyi juttatásokra tervezett fel nem használt részből adódik.

Munkaadói járulékok: eredeti ei.: 4.677.385Ft, módosított ei.: 5.146.639Ft, teljesítés:4.867.173Ft, teljesítés %-a: 94,57 %, a személyi juttatásoknál fennmaradó előirányzat járulék vonzata jelentkezik maradvány.

Dologi kiadások: eredeti ei. 28.460.890Ft, módosított ei.: 19.706.42Ft, teljesítés:16.371.31Ft, teljesítés %-a: 83,08 %

Intézményi szinten 3.335.112Ft összegű dologi kiadási előirányzat nem került felhasználásra. A Csoóri Sándor Program keretében „Gyerek Táncház Polgáron ” programra a 2019-2020-as tanév időszakára összesen 800.000 Ft-ot nyert el az Intézmény, melyből 523.000 Ft kötelezettséggel terhelt maradványként áthúzódik a 2021-es évre. A „Polgári Roma Hagyományőrző Zene és Táncegyüttes szakmai munkájának fejlesztése” c. 2019. évi pályázaton 1.300.000 Ft összeg a 2020. évre áthúzódó kötelezettséggel terhelt maradvány címén valósult meg. Az év végén 700.000Ft-ot szintén a „Polgári Táncház” megvalósítására kapott az intézmény, mely a COVID-19 vírus okozta járványveszély miatt 2021 évben kerül megrendezésre.

A könyvtári érdekeltségnövelő pályázaton 116.000 Ft támogatást nyert el az intézmény. A megítélt összegből 49.480 Ft-ot spirálozógép vásárlására fordította az Intézmény, melynek 30 %-át a támogatási összegből finanszírozta.

**Napsugár Óvoda és Bölcsőde**

adatok Ft-ban

|  |  |  |  |  |
| --- | --- | --- | --- | --- |
|  | Eredeti előirányzat | Módosított előirányzat | Teljesítés | Teljesítés %-a |
| Bevétel | 193.832.732 | 200.450.497 | 200.034.366 | 99,8 % |
| Kiadás | 193.832.732 | 200.450.497 | 199.077.841 | 99,3 % |

Az intézménynek saját bevétele a bölcsődei gondozási díjból, a továbbszámlázott szolgáltatásból és a közfoglalkoztatási bértámogatásból tevődött össze.

Az egyéb működési célú támogatás államháztartáson belülről 87,7 %-ban teljesült, a bevétel elmaradás oka egyrészt a közfoglalkoztatottak betegségéből, másrészt az év közben megüresedő közfoglalkoztatotti álláshely betöltésének nehézségeiből adódik. Ezzel párhuzamosan a kiadásoknál is alacsonyabb a teljesítés a tervezettnél.

Az intézményi működési bevételek tervteljesítési mutatója 103,6 %, amelyet a bölcsődei gondozási díjból származó többletbevétel okoz. A gondozási díjból származó bevétel eredeti előirányzata 504.000 Ft, a teljesítés 656.400 Ft. Ennek oka, hogy az év során, a bölcsődés gyermekek személyében bekövetezett változás miatt a szociálisan rászorultak száma csökkent, mely az eredetiként tervezettnél magasabb bevételt eredményezett.

A személyi juttatás és munkaadót terhelő járulék esetében az eredeti előirányzat 181.578.375 Ft, a módosított előirányzat 182.923.907 Ft, teljesítés 182.108.586 Ft, a tervteljesítési mutató: 99,6 %. A személyi jellegű juttatások teljesítése a módosított előirányzatnak megfelelően alakult. 2020. évben 1.735.650 Ft összegben 1 főnek került jubileumi jutalom kifizetésre.

A dologi kiadások tekintetében az eredeti előirányzat 12.254.357 Ft, a módosított előirányzat 12.652.462 Ft, teljesítés 12.095.127 Ft, teljesítés mutatója: 95,6 %.

**Polgári Szociális Központ**

adatok forintban

|  |  |  |  |  |
| --- | --- | --- | --- | --- |
|  | Eredeti előirányzat | Módosított előirányzat | Teljesítés | Teljesítés %-a |
| Bevétel | 190.528.536 | 192.167.627 | 192.053.250 | 99,9 |
| Kiadás | 190.528.536 | 192.167.627 | 187.867.729 | 97,8 |

A saját bevételi forrás egy részét az ellátottak által a különböző szolgáltatásokért fizetett személyi térítési díjak, valamint az állam által finanszírozott szociális ágazati összevont pótlék képezik. A költségvetésben a házi segítségnyújtás gondozási díjbevétele 5.633.800 Ft összegben került meghatározásra, ezzel szemben a teljesítés 5.739.020 Ft, mely 101,2 %-os túlteljesítést mutat. A szolgáltatásnál a személyi gondozás tevékenységi formánál elszámoláskor +1 fő részére igényelhető normatívára lett jogosult az intézmény, mely 330.000 Ft többletbevételt eredményezett.

A szociális étkeztetésnél a személyi térítési díjak bevételét 35.233.120 Ft + Áfa összegben tervezte az intézmény, ezzel szemben a teljesítés 35.095.375 Ft+Áfa, melynek tervteljesítési mutatója 99,6 %.

Az intézmény által nyújtott további szolgáltatások igénybevétele térítésmentes.

A dolgozók részére a kötelezően előírt továbbképzések egy részét sikerült leszervezni a képző intézménnyel, hogy helyben valósuljon meg, ezért a továbbképzéshez kapcsolódóan útiköltség nem merült fel.

A szociális étkeztetés szakfeladaton a tervezett ellátotti létszám 385 fő volt, ezzel szemben 2020. évben napi átlagban 338 fő igényelte az ebédet. Az igénybevétel jelentős csökkenést mutat, amely 47 fő x 65.360 Ft = 3.071.920 Ft állami normatív hozzájárulás visszafizetését eredményezte. Az ellátottak számának csökkenését részben a Covid-19 helyzet befolyásolta. Kormányzati intézkedés az elvitellel történő étkeztetés lehetőségét megszüntette, ennek következtében több igénybevevő szüneteltette a szolgáltatást.

A pandémia következtében 530.106 Ft többletkiadás keletkezett. A kiadások összege elsősorban a védőeszközök, fertőtlenítőszerek vásárlásának költségét tartalmazza. A második hullám kialakulását követően központi keretből biztosított védőeszközök átadására került sor az SZGYF Hajdú-Bihar Megyei Kirendeltség közreműködésével, így az intézmény költségvetését a továbbiakban ilyen jellegű kiadások nem terhelték.

**Polgármesteri Hivatal és szakfeladatai**

adatok Ft-ban

|  |  |  |  |  |
| --- | --- | --- | --- | --- |
|  | Eredeti ei. | Módosított ei. | Teljesítés | Teljesítés (%) |
| Bevétel | 156.973.932 | 153.502.155 | 144.672.991 | 95 % |
| Kiadás | 156.973.932 | 153.502.155 | 148.621.011 | 97 % |

A Hivatal bevételeinél az előző évi költségvetési maradvány igénybevételének tervteljesítési mutatója 100 % összege 3.960.392 Ft volt.

Az intézményfinanszírozás tervteljesítési mutatója 95,8 %, mely a kiadások teljesítésével összhangban alacsonyabb a tervezettnél.

A 2020. évben telephely engedély címén tervezett összeg 75.000 Ft, az esküvői szolgáltatás díjából keletkezett bevétel 762.000 Ft + Áfa volt. A teljesítés az engedélyek díjainál 10.000 Ft, az esküvői díjaknál 275.000 Ft volt, ez utóbbi esetében a bevétel elmaradás oka az, hogy a járványhelyzetben az esküvők lebonyolítására nem volt a hagyományos keretek között lehetőség, így jellemzően hétköznapokon, azaz térítésmentes formában jelentkezett több igény erre a szolgáltatásra.

Iroda bérleti díjból származóan éves szinten 82.680 Ft bevétel keletkezett a Hivatalnak.

A továbbszámlázott szolgáltatások előirányzata 10.102.000 Ft+Áfa, a teljesítés 10.271.977 Ft+Áfa, tervteljesítési mutató 102 %.

A Hivatal és szakfeladatainál a foglalkoztatottak személyi juttatásai éves tervteljesítési mutatója 99%. Jubileumi jutalomra jogosult 1 fő köztisztviselő volt, ezen a jogcímen 1.444.000 Ft + járulék került kifizetésre.

A dologi kiadásoknál a módosított előirányzathoz viszonyított éves tervteljesítési mutató 80%.

Ezen belül az informatikai szolgáltatások tervteljesítése 100 %. A pénzintézeti szolgáltatások díjainál 600.000 Ft a tervezett éves előirányzatból 307.662 Ft került felhasználásra, a vezetékes telefonszolgáltatás díjainál az éves megtakarítás 2.731 Ft+ Áfa volt. A bérleti díjak tervteljesítési mutatója 94,7%, postai szolgáltatásoknál az éves mutató 50 %.

A kötelező továbbképzések miatt a hivatali létszám után fizetendő összeg, 620.708 Ft, a jogi szolgáltatás díja éves szinten 1.000.000 Ft+ Áfa volt.

A karbantartási, kisjavítási szolgáltatások jogcímen belül az épület tüzjelző-riasztó-felvonó-telefonrendszerének rendszeres felügyeleti kiadásai kerültek könyvelésre, ennek összege 1.674.207 Ft+Áfa.

A villamosenergia díjak tervteljesítési mutatója 100 %, a gázenergia teljesítési a módosított előirányzathoz viszonyítva 93.68 %, a vízdíjak esetében 95,09 % a mutatószám.

**Önkormányzat**

adatok Ft-ban

|  |  |  |  |  |
| --- | --- | --- | --- | --- |
|  | Eredeti ei. | Módosított ei. | Teljesítés | Teljesítés  (%) |
| Bevétel | 3.004.717.420 | 3.083.683.011 | 2.386.392.734 | 78 % |
| Kiadás | 3.004.717.420 | 3.083.683.011 | 1.702.090.359 | 56 % |

Az önkormányzat működésének általános támogatására 2653.818.377 Ft, egyes köznevelési feladatokra 176.232.375Ft, szociális és gyermekjóléti feladatokra 167.250.870 Ft, gyermekétkeztetésre 77.993.766 Ft, kulturális feladatokra 15.840.907 Ft, helyi önkormányzatok kiegészítő támogatására 480.900 Ft érkezett.

Felhalmozási célú támogatás címén 1.955.310 Ft-ot kapott az önkormányzat.

Az előző évi maradvány igénybevétele címén 552.334.316 Ft került a számvitelben rögzítésre, mely tartalmazza a beruházásokhoz kapcsolódó EU-s támogatások összegét is.

Az előző év végén megelőlegezett nettó finanszírozás tárgyévre jóváírt összege 32.558.975 Ft volt.

Helyi adó bevételek alakulását a 10. sz. melléklet mutatja be részletesen. A magánszemélyek kommunális adója címén a tervezett éves módosított előirányzat 14.669.715 Ft, a teljesítés 15.851.079 Ft. Az idegenforgalmi adóbevétel módosított előirányzata 1.675.419 Ft, a befolyt bevétel 784.200Ft. A helyi iparűzési adó bevétel módosított előirányzata 345.986.427 Ft, a teljesítés 344.524.119 Ft volt. Talajterhelési díjként tervezett 2020. évi bevételi eredeti előirányzat 1.462.320 Ft, a teljesítés 412.585 Ft. Termőföld bérebadásából származó bevétel címén tervadat nem volt, a teljesítés összege 24.107 Ft volt. Átengedett közhatalmi bevétel a gépjárműadó, melynek az önkormányzatnál maradó 40 %-os rész éves eredeti előirányzata 20.106.368 Ft, a teljesítés 160.652 Ft volt, mivel év közben a járványhelyzet miatt ezen bevétel a központi költségvetés bevételét képezi teljes mértékben.

A köztemető fenntartási tevékenységnél a KORPUSZ ’93 Kft. részére 2020. évben a temetőfenntartási feladatok ellátásáért 5.089.578 Ft került átadásra. A tevékenység bevételeként jelentkezik a temetkezési szolgáltatási díj fizetési kötelezettség az üzemeltető részéről a tulajdonos felé, ennek éves bruttó összege 211.600 Ft, a tervadat az előző év teljesítési adata alapján 253.000 volt.

A mezőőri járulék címén tervezett bevételi előirányzat 4.785.610 Ft volt, a befolyt bevétel összege 4.569.307 Ft. A központi költségvetési támogatások igényléséből származóan a tervadat 4.320.000 Ft, a teljesítés 3.780.000.-Ft volt. A kiadások tervteljesítési mutatója 89,41 %, a bevételeké 91,69 %.

A közvilágítási tevékenység esetében a teljesítés 16.486.651 Ft volt, a tervteljesítési mutató 91,37 %.

A eseti pénzbeni juttatások módosított előirányzata 44.976.059 Ft, éves szinten 44.830.554 Ft került kifizetésre, így a tervteljesítési mutató 99,7 % (8.sz. mellékletben jogcímenként részletezve.) A lakáshoz jutás támogatásának módosított előirányzata 14.560.000 Ft, mely teljes összegében felhasználásra került.

Az államháztartáson kívüli – civil és sportszervezetek, alapítványok részére nyújtott működési célú támogatásokra 10.460.833 Ft került felhasználásra. A támogatásban részesült szervezeteket, valamint a támogatások összegeit az előterjesztés 14. sz. melléklete tartalmazza tételesen.

Az Európai Uniós pályázatokat a 4.sz. melléklet mutatja be, a támogatások 2017- 20120. évben fel nem használt része, mint kötelezettséggel terhelt maradvány került nyilvántartásba vételre, illetve a 2021. évi költségvetésben megtervezésre.

Az általános tartalék 2020. év végi előirányzata 29.138.864 Ft, a céltartalékoké 28.537.566 Ft.

A többségi önkormányzati tulajdonú gazdasági társaságok esetében 2019. évi veszteség finanszírozás címén önkormányzati támogatásra 2020. évben sem volt szükség, a visszatérítendő támogatásoknak sem volt 2020. év végén állománya.

Az ügyeleti szolgálatnál a bevételi előirányzat 22.929.025 Ft, a teljesítés 22.901.125 Ft volt. A feladat NEAK finanszírozásának tervteljesítési mutatója 99,88 %. A kiadások tervteljesítési mutatója 98,52%, mely kismértékben a tervezett alatt marad.

A védőnői szolgálatoknál a bevételek tervteljesítési mutatója 109,32 %, összege 27.991.103 Ft, a kiadások teljesítése 30.374.697 Ft, ez azt jelenti, hogy a védőnői feladatokhoz 2020. évben az önkormányzat saját bevételéből 2.383.594 Ft forrást biztosított.

A közfoglalkoztatás keretében végrehajtott startmunka mintaprogramok esetében a 2020. évi állami támogatások teljesítése Ft, a kiadások összege 161.302.856 Ft volt. A készletértékesítésből származó nettó bevétel 6.515.340 Ft+ Áfa volt, ennek összege előző évben 4.454.494 Ft +Áfa volt.

A közmunkaprogramok támogatása terhére vásárolt tárgyi eszközök, felhalmozási kiadások összegén belül a fóliaház építésének, telepítésének összege 18.163.757Ft, az eszközbeszerzésekre fordított összeg 6.854.701 Ft volt.

A hosszabb időtartamú közfoglalkoztatásnál a támogatások éves összege 20.583.609 Ft, a kiadásoké 25.232.443 Ft volt.

1. **Hitel és értékpapír műveletek alakulása, a hitel-állomány változásának tartalma, ezzel összefüggésben kiemelten a kötvény állomány alakulása, okai**

Az önkormányzatnak 2020. december 31.-én működési hitel állománya, illetve kötvény állománya - az előző évekhez hasonlóan – nem volt.

A fejlesztési hitel állománya év végén 16.000.000 Ft volt, amely 7.000.000 Ft összegben a Polgár, Hősök út 25. szám alatti ingatlan vásárlásához, 9.000.000 Ft összegben a Polgár, Kárpát utca útfelújításához kapcsolódik (16.sz. melléklet). Ez utóbbi hitel felvételére 2019. évben került sor. A 2020. évi költségvetésben tervezett egyéb célokra tervezett fejlesztési hitelek igénybevételére nem került sor, mivel az EU-s pályázatokhoz elsődlegesen a kiegészítő támogatások lehetőségével élve igényeltük a szükséges forrást, amely sajnos nem érkezett meg. A hitel bevonásával tervezett beruházások megkezdésére 2021. évben kerül sor, így sem a kerékpárút építéséhez, sem a Papp tanyai út felújítás miatt nem volt 2020. évben hitelfelvétel. Fejlesztési célú hitel törlesztésként 2020. évben 3.000.000 Ft került teljesítésre.

Az ideiglenesen szabad pénzeszközöknek 2020. évben sem volt állománya.

1. A vagyon és a maradvány alakulása

Az intézmények és az önkormányzat felhalmozási kiadásainak alakulását a rendelet 3. sz. melléklete mutatja be. A költségvetési szervek 2020. évi maradványát a 12. sz. melléklet mutatja be intézményenkénti részletezésben, a pénzkészlet változását a 13. sz melléklet tartalmazza. Ezek a táblázatok a jelenleg hatályos számviteli jogszabályi előírásoknak megfelelően, valamint a Magyar Államkincstár felé benyújtott beszámoló 07/A Maradványkimutatás űrlapjához hasonló struktúrában tartalmazzák az adatokat.

**Napsugár Óvoda és Bölcsőde**

A vagyon nyilvántartott értéke 2019.12.31.-én 286.468.656 Ft volt, 2020. december 31.-én, 280.350.352 Ft-ra csökkent. A pénzeszközök állománya 627.352 Ft-ról 29.386 Ft-ra csökkent.

A költségvetés tervezésekor az eredeti előirányzatban felhalmozási kiadás nem került tervezésre, azonban a 2020-as év folyamán keletkezett bérmegtakarítás terhére 4.874.128 Ft került átcsoportosításra. Az eszközállomány így 2020. évben 6 db notebookkal, 1 db nyomtatóval, 2 db fűnyíróval, 1 db sövényvágóval, 23 db szőnyeggel, 3 db porszívóval, 4 db hangszóróval, 30 db pendrive-val, 2 db íróasztallal, 4 db forgószékkel, 11 db gyermekheverővel, 3 db televízióval, 8 db öltözőszekrénnyel, lakástextíliákkal bővült, továbbá a Matáv épülethez árnyékoló felszereltetése is ennek az összegnek a terhére valósulhatott meg.

Az intézménynek 2020. december 31-én 956.525 Ft maradványa keletkezett.

**Városgondnokság**

A Városgondnokság 2020.évi maradványa 398.97 Ft.

Pénzkészlet állománya:3.531.050 Ft, ebből közfoglalkoztatottak részére 2 havi bérelőleg elkülönített bankszámlán: 2.919.662 Ft, költségvetési bankszámla egyenlege: 357.130 Ft, környezetvédelmi bankszámla egyenlege 54.258 Ft, nem veszélyes hulladék gyűjtési és szállítása miatt zárolt számla egyenlege 200.000 Ft. Záró pénzállomány 3.166.299 Ft, ebből költségvetési számla egyenlege 864.550 Ft és környezetvédelmi bankszámla egyenlege 54.258 Ft, nem veszélyes hulladék gyűjtése és szállítása miatt zárolt bankszámla egyenlege 200.000 Ft és a közfoglalkoztatottak 2 havi bérelőlege miatt erre a célra elkülönített bankszámla egyenlege 2.047.491 Ft.

Beruházási kiadásokra fordított összegek forrása: az eredeti költségvetésben betervezett tárgyi eszközök kiadása. A megvalósult beruházások az alábbi részletezésben:

A Bessenyei úti óvoda konyhájára kisértékű tárgyieszközként konyhamérleget vásároltak 12.990 Ft összegben.

Az iskola és az óvoda konyhára 1-1 db monitor cseréjét hajtották végre 107.960 Ft összegben a folyamatos és zökkenőmentes munkavégzés érdekében.

Az iskola konyhára egy főzőüst beszerzését valósítottak meg 1.536.700 Ft értékben.

A kempingben bútorok, vendégágyak és vízmelegítő megvásárlása történt 659.150 Ft értékben.

A felújítások között eredetileg betervezett Magyaros Ízvilág és Étterem és a Barankovics tér 7.sz. alatti „Virágbolt” felújítási költségének kompenzációja is megtörtént 635.000 Ft és 762.000 Ft összegben.

Az Óvoda konyhára térelválasztó ajtó beépítése megvalósult 246.389 Ft összegben.

**Ady Endre Művelődési Központ és Könyvtár**

A felhalmozási kiadások eredeti ei.: 3.000.000 Ft, módosított ei.: 4.033.325 Ft, teljesítés: 79.395 Ft. Az intézmény költségvetésében érdekeltségnövelő támogatás és az önrésze terhére, színháztermi színpad teljes felújítása és egy un. LED fal, került tervezésre, mely 2021. év február hónapban került beépítésre. A közművelődés érdekeltségnövelő pályázaton nyert támogatás felhasználását a 2021. évi költségvetés tartalmazza.

Felhalmozási kiadások:

könyvtári spirálozógép 49.480 Ft

Webkamera 29.915 Ft

ÖSSZESEN: 79.395 Ft

Előző évi maradvány 2.799.072 Ft.

2020. év végén 2.660.094 Ft kötelezettséggel terhelt maradványa keletkezett az intézménynek, mely összegből 351.396 Ft a közfoglalkoztatottakra kapott bérelőlegből, 1.223.000 Ft pedig két táncház megvalósítását tartalmazza. A fennmaradó szabad maradvány a 2021. évi költségvetési kiadások nyitó pénzkészletét képezi.

**Polgári Szociális Központ**

Az intézmény mérlegében szereplő eszközök és források állománya 2019. december 31.-én 21.158.916 Ft volt, 2020. december 31.-én 20.891.820 Ft-ra csökkent. Az eszközökön belül a követelések állománya 692.294 Ft-ról 1.123.646 Ft-ra változott. A pénzeszközök állománya 2019. december 31.-én 3.116.521 Ft-ról 2020. december 31.-én 3.650.838 Ft-ra növekedett.

A takarékos gazdálkodás eredményeként lehetősége nyílt az intézménynek, hogy a munkavégzéshez nélkülözhetetlen alábbi eszközöket a költségvetés terhére beszerezze. A beruházásnál a teljesítés 385.780 Ft összeget mutat, mely magában foglalja 2 db monitor vásárlását, 2 db digitális lázmérő, valamint 5 db kerékpár beszerzését.

A szabad pénzmaradvány 2020. évben 4.185.521 Ft.

**Polgármesteri Hivatal**

A Polgármesteri Hivatalnál nyilvántartott eszközök és források állománya 2019.12.31.-én 213.623.917Ft volt, 2020. december 31.-én 207.145.503Ft-ra csökkent. A tárgyi eszközökre elszámolt értékcsökkenés következtében azok állománya 206.234.097 Ft-ról, 199.951.898 Ft-ra változott.

A pénzeszközök soron 4.610.834Ft-ról, 1.307.591 Ft-ra változott az év végi pénzkészlet.

A vevői és egyéb követelések állománya 5.979.477 Ft-ról Ft-ra 4.007.590 Ft-ra csökkent, a kötelezettségek összege 31.780 Ft-ról 2.410 Ft-ra csökkent, ezek a hivatal pénzügyi-likviditási mutatószámai tekintetében kedvező hatást jelentenek.

Az alaptevékenység maradványa 2020. december 31.-én 3.948.020 Ft volt.

A felhalmozási kiadásokon belül kisértékű tárgyi eszközök beszerzése: irodai bútor, kártyaolvasók, monitor, számítógép került beszerzésre, az elhasználódott, meghibásodott eszközök pótlását jelentik ezek a kiadások a hivatalnál. A tervteljesítési mutató 100 %, a teljesítés összege 784.055 Ft, mely összeg növelte az eszközök állományát (3.sz. melléklet).

**Polgár Város Önkormányzata**

Az önkormányzat mérlegében szereplő eszközök és forrásokév év végi állománya 3.871.075.913 Ft-ról, 4.286.433.854 Ft-ra növekedett, ezen belül a pénzeszközök állománya 2020. december 31.-én 708.378.486 Ft volt. A befejezetlen beruházások állománya 975.622.240 Ft volt, ezen belül a legnagyobb összeget – 942.210.576 Ft – a szennyvízberuházás jelenti.

A részesedések állománya 2020. évben sem változott, értéke 15.430.000 Ft. A részesedések állománya az alábbiakból áll: Korpusz ’93 Kft 9.320.000 Ft (névértéke 2.230.000 Ft), Pétegisz Zrt 2.593.000 Ft, Hajdúsági Hulladékgazdálkodási Szolgáltató Kft. 110.000 Ft, Hajdúkerületi Víziközmű Szolgáltató Zrt. 1.217.000Ft, Csemete Szociális Szövetkezet 2.000.000 Ft, Termálvíz Kht. 100.000 Ft, Hortobágymenti Vidékfejlesztési Kft. (LEADER) 50.000 Ft, Debreceni Hulladék Közszolgáltató Kft. 40.000 Ft.

A PÉTEGISZ Zrt-vel szembeni működési célú kölcsön 2020.12.31.-i állománya 3.699.000 Ft, a felhalmozási célú kölcsöné 0 Ft.

A közhatalmi bevételekből (helyi adókból) származó követelések összege 179.689.184 Ft, a kötelezettségek állománya (túlfizetés) 3.039.066 Ft.

A köztemetéshez kapcsolódóan fennálló követelés év végi állománya 8.627.871 Ft volt. A HBVSZ ZRt. felé fennálló követelés (bérleti díj) 32.972.431 Ft volt. A közfoglalkoztatottak munkabér kötelezettség év végi állománya 79.766 Ft, a visszafizetési követelés 551.969 Ft volt. Az önkormányzati ingatlanok eladásából származó követelések 2020.12.31.-i állománya 4.721.982 Ft volt. A szennyvízhálózatra csatlakozáshoz kapcsolódó követelés összege 917.640 Ft-ról 1.012.463 Ft-ra változott. A szociális célú kölcsön állománya 768.045 Ft, a rászorult családok kölcsöne esetében fennálló követelés 264.818 Ft. Az adott előlegek állománya 714.225 Ft volt, Magyar Államkincstár felé forgótőke megelőlegezés összege 666.000 Ft.

A 2021. évi január havi nettó előleg összege 24.874.163 Ft volt, a hosszútávú közfoglalkoztatás 2021. évi előlege év végi állománya Ft. A letéti pénzeszközök év végi állománya változatlan, 107.016 Ft volt.

Az eredményszemléletű halasztott passzív időbeli elhatárolásaként van nyilvántartásban a TOP-os és EFOP-os beruházások tekintetében 388.009.162 Ft.

**IV. Közvetett támogatások alakulása**

Polgár Város Önkormányzata és intézményei által nyújtott közvetett támogatásokat, intézményenkénti bontásban, szöveges információval kiegészítve a 9. sz. melléklet mutatja be.

Az önkormányzatnál a magánszemélyek kommunális adója esetében az adómentességet a helyi adórendelet biztosítja a 65. életévet betöltött egyedülállók és a 70. életévet betöltött adóalanyok számára. A mentesség összege 9.037.000 Ft, mely 1.291 főt érint. A gépjárműadó esetében az adómentességet a Gépjárműadóról szóló tv. biztosítja, a súlyosan mozgáskorlátozottak, valamint a ktg.-i szervek, alapítványok részére. A mentesség összeg 944.640 Ft, mely 32 db gépjárművet érint.

Az Ady Endre Művelődési Központ és Könyvtárnál biztosítják a termet évente 4 alkalommal véradás céljára, 1 alkalommal a PÉTEGISZ Zrt. részére a támogatás értéke 84.000 Ft. A könyvtári szolgáltatás szakfeladaton törvény írja elő a 16 év alatti (205 fő) és a 70 év feletti (44 fő) olvasók beiratkozásának ingyenességét. A diákok (12 fő) nyugdíjasok (29 fő) és pedagógusok (11 fő) 50 % kedvezményben részesülnek. A könyvtárt érintő közvetett támogatások összege éves szinten 72.000 Ft.

A Polgári Szociális Központ esetében a szociális étkezők közül térítési díjkedvezményben részesült 62 fő, a közvetett támogatás összege 4.768.850 Ft, a házi segítségnyújtás térítési díjának kedvezménye 16 főt érintett, 952.500 Ft összegben.

A Városgondnokság által végzett étkeztetési tevékenységhez kapcsolódóan az általános iskolai gyermekek közül 50 %-os étkezői támogatásban részesülők száma 24 fő, 100 %-os támogatást 205 gyermek kap, ezek közvetett támogatásként kimutatott hatása 20.026.198 Ft. A középiskolai tanulók közül az 50 %-os étkezői támogatásban részesülők száma 1 fő, 100%-os kedvezményben részesül 4 fő, a közvetett támogatásként kimutatott összeg 348.901 Ft.

Az óvodai ellátottak esetében 100 %-os támogatást 161 fő gyermek kap, ezek közvetett támogatásként kimutatott hatása 17.228.642 Ft.

A bölcsődei ellátottak esetében az 100 %-os étkezői támogatásban részesülők száma 10 fő, közvetett támogatásként jelentkező hatása 1.139.190 Ft.

A bölcsődei intézményi térítési díjaknál a közvetett támogatás 8 főt érint, összege éves szinten 117.120 Ft.

Az önkormányzat a 2020. év jelentős részében fennálló járványhelyzet mellett is biztosította mind a szociális feladatok, egészségügyi ellátás, a nevelési-oktatási intézmény feladatainak ellátásához kapcsolódóan szükséges pénzügyi és egyéb feltételeket.

A beszámolóban foglaltak alapján megállapítható, hogy a 2020. évi költségvetés végrehajtása az évközi előirányzat módosításokon keresztül biztosította az önkormányzat és az intézmények stabil működését egész évben törekedve arra, hogy a lakossági ellátások színvonala a megfelelő szinten biztosított legyen.

A költségvetés elfogadásakor meghatározott irányelvek szerint a takarékossági elveket betartva, a pályázati támogatások nyújtotta lehetőségek maximális kihasználása mellett folyt a 2020. évi költségvetés végrehajtása.

Kérem Polgármester Urat, hogy a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében eljárva és a veszélyhelyzet kihirdetéséről szóló 27/2021. (I. 29.) kormányrendelettel kihirdetetett veszélyhelyzetre tekintettel hozza meg a döntést.

**Polgár, 2021.május 14.**

**Tisztelettel:**

**dr. Sivák Anita**

**jegyző**